S-132/2012

Mál þetta, sem dómtekið var 2. apríl 2012, er höfðað með ákæru útgefinni af lögreglustjóranum á höfuðborgarsvæðinu 21. febrúar 2012 á hendur G-kk-þgf R. G-kk-þgf, kt. […], […], fyrir fíkniefnalagabrot, með því að hafa miðvikudaginn 23. febrúar 2011, að […], haft í vörslum sínum 72 kannabisplöntur og hafa um nokkurt skeið fram til þess dags ræktað greindar plöntur.

Þetta er talið varða við 2. gr., sbr. 4., 5. og 6. gr., laga um ávana- og fíkniefni nr. 65/1974, sbr. lög nr. 13/1985 og lög nr. 68/2001, og 2. gr., sbr. 14. gr., reglugerðar um ávana- og fíkniefni og önnur eftirlitsskyld efni nr. 233/2001, sbr. reglugerð nr. 848/2002.

Þess er krafist að ákærði verði dæmdur til refsingar og til greiðslu alls sakarkostnaðar. Jafnframt er þess krafist að ofangreindar kannabisplöntur og lampi sem notaður var við ræktunina verði gerðar upptækar, samkvæmt 6. mgr. 5. gr. laga nr. 65/1974 og 2. mgr. 14. gr. reglugerðar nr. 233/2001.

Ákærði krefst sýknu af kröfum ákæruvaldsins.

I.

Hinn 23. febrúar 2011 framkvæmdi lögregla húsleit á heimili ákærða að […], að fengnum dómsúrskurði, vegna ábendinga sem henni höfðu borist um ræktun ákærða á kannabisplöntum. Við leitina fundust 74 plöntur í þvottahúsinu, en samkvæmt efnaskýrslu tæknideildar lögreglustjórans á höfuðborgarsvæðinu reyndust 72 plöntur vera kannabisplöntur, 8-32 cm á hæð og vógu 143,47 g. Teknar voru myndir af plöntunum í íbúð ákærða og liggja þær fyrir í málinu.

Við yfirheyrslu hjá lögreglu sama dag sagði ákærði að hann hefði áhuga á blómaræktun og hann hefði ekki verið að „spá í neinum afleiðingum í kringum þessa ræktun“ heldur hefði hann ræktað þessar plöntur að gamni sínu. Jafnframt sagði ákærði að piltur að nafni S-kk-nf F-kk-nf Ó-kk-nf hefði gefið honum fræ og ákærða hefði ekki verið kunnugt hvaða plöntur hann væri með í ræktun, en honum skildist að þessar plöntur hétu margvíslegum nöfnum, eftir því hvaða ætt þær væru kenndar við. Þá sagði ákærði að hann hefði ekki ætlað að selja plönturnar, en hann hafi ætlað að velja sér eitt fallegt blóm úr þessum fjölda sem hann var með í ræktun og setja í stofuna. Hann hefði ekki hugsað sér hvað hann ætlaði að gera við afganginn af plöntunum, en hann hefði vissulega vitað hvað væri hægt að gera við plönturnar. Einnig skýrði ákærði frá því að hann reykti kannabisefni, en ræktunin hefði ekki verið hugsuð til þess.

II.

Við aðalmeðferð málsins fyrir dómi sagði ákærði að þegar lögregla hefði komið á heimili hans til að framkvæma húsleit hefði hann bent henni á kannabisplöntur sem hann hafi verið með, en þær hafi ekki verið 72 að tölu eins og segir í ákæru þar sem um helmingurinn af plöntunum hafi verið rauður smáchilipipar. Ákærði sagði jafnframt að plönturnar hefðu verið í þremur bökkum og í einum af þessum þremur bökkum hefði verið chilipipar. Einnig sagði ákærði að maður að nafni S-kk-nf hefði gefið honum fræ. Ákærða var þá kynnt að nafnið sem hann gaf upp hjá lögreglu, S-kk-nf F-kk-nf Ó-kk-nf, fyndist ekki í Þjóðskrá og sagði ákærði þá að maðurinn héti alla vega S-kk-nf. Enn fremur sagði ákærði að hann hefði tvö áhugamál, ræktun plantna og matreiðsla.

Vitnið S-kvk-nf R-kvk-nf Ó-kvk-nf, starfsmaður tæknideildar lögreglustjórans á höfuðborgarsvæðinu, skýrði frá því fyrir dómi að vitnið hefði greint plönturnar sem lögregla lagði hald á hjá ákærða og vigtað þær. Jafnframt skýrði vitnið frá því að notað hefði verið forpróf á nokkrar plöntur til að mæla efnið THC og allar plönturnar hefðu borið öll einkenni kannabisplantna, bæði hvað varðar lögun blaðanna og lykt. Enginn vafi hafi verið á því að allar plönturnar hafi verið kannabisplöntur. Fram kom að vitnið hefur starfað við greiningu fíkniefna frá árinu 2006.

Vitnið A-kk-nf A-kk-nf rannsóknarlögreglumaður, sem fór í húsleit á heimili ákærða, sagði fyrir dómi að ákærði hefði sagt að hann hefði ekki ætlað að nota umræddar kannabisplöntur sem fíkniefni heldur taka eina eða tvær plöntur og nota sem stofublóm. Einnig sagði vitnið að það teldi ótvírætt að umræddar plöntur væru kannabisplöntur, en af slíkum plöntum væri sterk lykt og blöðin væru auðþekkjanleg.

III.

Eins og rakið hefur verið fundust á heimili ákærða 74 plöntur og voru 72 plöntur greindar sem kannabisplöntur. Vitnið S-kvk-nf R-kvk-nf Ó-kvk-nf, sem hefur lengi starfað við að greina kannabisplöntur, lýsti því fyrir dómi að forpróf hafi verið notað á nokkrar plöntur og þær gefið svörun sem kannabisplöntur. Þá hafi plönturnar 72 verið allar eins hvað varðar lögun og lykt. Taldi vitnið að enginn vafi hafi verið á því að um hafi verið að ræða kannabisplöntur. Vitnið A-kk-nf A-kk-nf rannsóknarlögreglumaður, sem hefur mikla reynslu af haldlagningu á kannabisplöntum, sagði einnig fyrir dómi að það hefði enginn vafi verið á því að umræddar plöntur væru kannabisplöntur. Með vísan til framburðar vitnanna og þegar litið er til ljósmynda sem liggja fyrir í málinu af umræddum plöntum er augljóst að um er að ræða kannabisplöntur en ekki rauðan smáchilipar, eins og ákærði heldur fram. Verður ákærði því sakfelldur fyrir fíkniefnalagabrot, eins og honum er gefið að sök í ákæru. Brot ákærða er réttilega heimfært til refsiákvæða í ákæru.

IV.

Ákærði er fæddur í janúar 1962. Samkvæmt sakavottorði ákærða nær sakaferill hans aftur til ársins 1980. Hann hefur hlotið 10 dóma fyrir ýmis hegningarlagabrot og umferðarlagabrot. Þá hefur hann fimm sinnum með lögreglustjórasátt gengist undir sektargreiðslur fyrir fíkniefnalagabrot og umferðarlagabrot. Við ákvörðun refsingar ákærða nú ber að líta til þess að um var að ræða smáar plöntur, 8-32 cm, sem vógu 143,47 g. Annars á ákærði sér engar málsbætur. Refsing ákærða þykir hæfilega ákveðin fangelsi í tvo mánuði, en þar sem ákærði hefur ekki áður hlotið fangelsisrefsingu fyrir fíkniefnalagabrot þykir rétt að skilorðsbinda refsingu hans, eins og nánar greinir í dómsorði.

Dóm þennan kveður upp S-kvk-nf B-kvk-nf héraðsdómari.

D ó m s o r ð:

Ákærði, G-kk-nf R. G-kk-nf, sæti fangelsi í tvo mánuði, en fresta skal fullnustu refsingarinnar og hún niður falla að liðnum tveimur árum frá birtingu dómsins haldi ákærði almennt skilorð 57. gr. almennra hegningarlaga nr. 19/1940, sbr. 4. gr. laga nr. 22/1955.

Þá sæti ákærði upptöku á 72 kannabisplöntum og lampa, sem lögregla lagði hald á.

S-kvk-nf B-kvk-nf